再用奴字韵寄李廷吉
作者：王之道
朝代：宋

paragraphs: 霜餘菊暗荷葉枯，千頭喜見君家奴。
離離丹實照綠葉，不減五松官大夫。
邇來萬木凍欲死，東君信到梅花鬚。
一枝亞竹斜照水，便覺清香無處無。
李君江南我江北，正如員嶠鄰方壺。
操修逈與世俗異，政事賴有神明扶。
文書甚簡民甚喜，老吏往往寒無襦。
項侯秀發西楚後，作詩語带山仙癯。
願因徐辟見孟子，折簡未敢先招呼。
異時鼎社遂酣暢，會使王衍悲黄壚。